Es presenten les Festes del Grau 2025, un homenatge a l'essència marinera i a les tradicions del districte marítim
02 juliol 2025

## Es presenten les Festes del Grau 2025, un homenatge a l'essència marinera i a les tradicions del districte marítim02 juliol 2025Última actualització: 03 juliol 2025

![](../gestion/img/1d699faae101464ee4b7f2404c37e764ceb8345f1bd251a5c7ba6c83629a0f54.jpg)  
  

La Llotja de Pescadors del Grau ha acollit aquest matí l’acte de presentació a la premsa de les Festes del Grau 2025, que se celebraran del 5 al 19 de juliol, en honor a la Mare de Déu Blanqueta i la Verge del Carme.

El president de la Junta de Districte del Grau, **Miguel Ángel Picornell**, ha informat que les festes "comencen ja aquest cap de setmana amb activitats com les quintades o la Fira de l’Emergència i la Solidaritat, a la plaça de la Marina”, i que el programa recorre tots els espais emblemàtics del Grau, pensat per a la infància, joves i gent gran.

La nova Patrona Major de la Confraria de Pescadors, **Carmen Argudo**, ha viscut amb emoció la seua primera roda de premsa en aquest càrrec: _“Per a mi, representar aquestes festes és tot i més. Tinc l’orgull d’encapçalar-les i confie plenament en el suport de les padrines. La missa i la processó marinera del dia 16 són els moments més especials, perquè sempre demanem pels nostres pescadors.”_

Per la seua banda, la regidora de Cultura, Política Festiva i Turisme, **Balbina Sendra**, ha remarcat la importància estratègica d’aquestes festes dins la programació de ciutat: _“Les tractem amb la mateixa importància que les festes de Gandia. Són especials perquè tenen lloc a la nostra façana marítima i perquè mostren als visitants la nostra essència marinera autèntica... Hem preparat el programa amb molta cura i el reforçarem amb difusió a través de les xarxes de l’Ajuntament i de VisitGandia, per tal d'arribar també als turistes que ens visiten en aquesta època.”_

La regidora de Comerç i Polítiques Econòmiques, **Elena Moncho**, ha remarcat l’impacte econòmic del calendari festiu: _“Les festes del Grau són una oportunitat per a mostrar el nostre barri a la gent que ve de fora i per a dinamitzar el teixit comercial i hostaler. Els carrers s’omplin, i això repercuteix positivament en la facturació dels establiments. Hem de continuar apostant per esdeveniments que fan barri viu.”_

Han tancat les intervencions les padrines de les festes, **Ana García** (_Mare de Déu Blanqueta_) i **María José García** (_Verge del Carme_), les quals han expressat el seu orgull de representar el Grau: _“És una il·lusió enorme compartir aquest any. Sabem que serà especial”,_ ha dit Anna. María José ha destacat la seua vinculació familiar amb la mar: _“Mon pare sempre va estar lligat a la Verge del Carme. Per a mi, el dia 16 és el més important de tots.”_

Finalment, han animat tota la ciutadania i visitants a gaudir d’unes festes que barregen tradició, identitat marinera i convivència, en un entorn privilegiat com és el Grau.

El programa complet es pot consultar als fullets impresos i a les xarxes socials oficials de l’Ajuntament i de Visit Gandia.  
  
[**P**](https://www.gandia.es/atg/uploaded/CULTURA/FestesGrau2025.pdf)[**rograma**](https://www.gandia.es/atg/uploaded/CULTURA/FestesGrau2025.pdf)

[Twittear](https://twitter.com/share)